**ПОСТАНОВЛЕНИЕ № 250 ОТ 15 АВГУСТ 2014 Г. ЗА ПРЕОБРАЗУВАНЕ НА НАЦИОНАЛНИЯ КОМИТЕТ ПО ПРОФИЛАКТИКА НА СИНДРОМА НА ПРИДОБИТАТА ИМУННА НЕДОСТАТЪЧНОСТ И ПОЛОВО ПРЕДАВАНИ БОЛЕСТИ В НАЦИОНАЛЕН СЪВЕТ ПО ПРЕВЕНЦИЯ НА СИНДРОМА НА ПРИДОБИТАТА ИМУННА НЕДОСТАТЪЧНОСТ, ТУБЕРКУЛОЗА И СЕКСУАЛНО ПРЕДАВАНИ ИНФЕКЦИИ**

Обн. ДВ. бр.70 от 22 Август 2014г., изм. ДВ. бр.37 от 17 Май 2016г.

МИНИСТЕРСКИЯТ СЪВЕТ

ПОСТАНОВИ:

**Чл. 1.** Преобразува Националния комитет по профилактика на синдрома на придобитата имунна недостатъчност и полово предавани болести в Национален съвет по превенция на синдрома на придобитата имунна недостатъчност (СПИН), туберкулоза и сексуално предавани инфекции (СПИ), наричан по-нататък "съвета".

**Чл. 2.** Съветът е консултативен орган на Министерския съвет за координация на дейностите на държавните органи в сътрудничество с органите на местното самоуправление и неправителствените организации при определяне и провеждане на държавната политика в областта на социално значимите заболявания СПИН, туберкулоза и СПИ.

**Чл. 3.** (1) Съветът има следните функции:

1. разработва и предлага на Министерския съвет национална политика за превенция и ограничаване разпространението на СПИН, туберкулоза и СПИ;

2. предлага на Министерския съвет национална програма за превенция и контрол на СПИН и СПИ и национална програма за превенция и контрол на туберкулозата;

3. координира дейностите на държавните органи за предотвратяване на разпространението на СПИН и СПИ, както и на туберкулозата;

4. анализира данните за разпространението на СПИН, СПИ и туберкулоза, като информира Министерския съвет и обществеността за съществуващите тенденции и предлага мерки за намаляване на заболяемостта с оглед недопускане на негативни последици за здравето на нацията;

5. осъществява връзка и подпомага дейностите на неправителствените организации за превенция на СПИН, СПИ и туберкулоза;

6. предлага на Министерския съвет становища по разработени от международни организации проекти на декларации, конвенции, споразумения и други документи за превенция и ограничаване на СПИН, СПИ и туберкулоза;

7. взема решения за подготовка и кандидатстване с проектни предложения по международни програми, включително при изготвянето на искания за продължаване на финансиране към донори и при избора на главен получател, който да управлява програмите, финансирани с безвъзмездна помощ;

8. осъществява контрол и осигурява наблюдение над изпълнението на междуродни програми, които са част от националния отговор по проблемите на СПИН, туберкулоза и СПИ и се финансират от външни донори, като Глобалния фонд за борба срещу СПИН, туберкулоза и малария;

9. кандидатства чрез онлайн платформа с искане за финансиране пред Глобалния фонд за борба срещу СПИН, туберкулоза и малария.

(2) Функциите на съвета по ал. 1, т. 7 и 8 се осъществяват в съответствие с публично обявени процедури.

(3) Съветът осъществява дейността си въз основа на годишна програма, която се приема не по-късно от 31 декември на предходната година.

**Чл. 4.** (1) Съветът се състои от председател, двама заместник-председатели, секретар, членове и наблюдатели.

(2) (Изм. - ДВ, бр. 37 от 2016 г.) Председател на съвета е министърът на здравеопазването.

(3) (Изм. - ДВ, бр. 37 от 2016 г.) Първият заместник-председател се излъчва с мнозинство от членовете на съвета измежду членовете по право по чл. 5, ал. 2. Вторият заместник-председател се излъчва с мнозинство от членовете на съвета измежду членовете по право по чл. 5, ал. 3, т. 2 и 3 и ал. 4 и избираемите членове по чл. 5, ал. 5.

(4) (Изм. - ДВ, бр. 37 от 2016 г.) Мандатът на заместник-председателите е две години.

(5) Оперативната координация на работата на съвета се осъществява от секретар, който е длъжностно лице в Министерството на здравеопазването, определено от министъра. Секретарят на съвета е негов член без право на глас.

**Чл. 5.** (1) Съветът се състои от членове по право, избираеми членове и наблюдатели.

(2) Членове по право - заместници на еднолични органи на изпълнителната власт, са:

1. по един заместник-министър на отбраната, на вътрешните работи, на външните работи, на културата, на труда и социалната политика, на образованието и науката, на транспорта, информационните технологии и съобщенията, на финансите; на младежта и спорта и на правосъдието, определен от съответния министър;

2. заместник-председател на Държавната агенция за закрила на детето и на Държавната агенция за бежанците към Министерския съвет, определен от съответния председател.

(3) Членове по право според заеманата длъжност са:

1. двама представители от административното звено в Министерството на здравеопазването, което експертно и технически подпомага съвета;

2. председателят и заместник-председателят на Експертния съвет по ХИВ и СПИ към Министерството на здравеопазването;

3. председателят и заместник-председателят на Експертния съвет по белодробни болести и туберкулоза към Министерството на здравеопазването.

(4) Членове по право според заеманата длъжност от неправителствени организации и международни организации, осъществяващи подкрепа в превенцията на ХИВ и туберкулоза, са:

1. председателят на Коалиция АНТИСПИН;

2. председателят на Националното сдружение на общините в Република България;

3. председателят на Българския Червен кръст;

4. представителят на УНИЦЕФ за България;

5. представителят на Световната здравна организация за България;

6. представителят на Върховния комисариат за бежанците към ООН за България;

7. представителят на Международната организация по миграция за България.

(5) Избираеми членове с мандат от две години на квотен принцип са:

1. шестима представители от неправителствени организации, регистрирани по Закона за юридическите лица с нестопанска цел, които осъществяват непрекъсната общественополезна дейност през последните пет години в областта на превенцията на ХИВ/СПИН, туберкулоза и СПИ сред основните уязвими групи, включени в Националните програми за превенция и контрол на ХИВ и СПИ, както и за туберкулоза;

2. двама представители, определени от организации на хората, живеещи с ХИВ/СПИН, и на хората, засегнати от туберкулоза.

(6) Със статут на наблюдатели в съвета участват представители на:

1. международна донорска организация;

2. неправителствени организации, представляващи лицата от основните уязвими групи в страната по отношение на ХИВ/СПИН, туберкулоза и СПИ;

3. неправителствени организации, предоставящи здравни и социални услуги на лица от основните уязвими групи.

(7) Членовете по ал. 3 и 4 участват в състава на съвета за периода, за който заемат съответната длъжност.

(8) Членовете по ал. 5 се избират по публична процедура, утвърдена от председателя на съвета. В процедурата се посочват критериите за номиниране и срокът за провеждането й.

(9) Броят на наблюдателите по ал. 6 не може да надвишава седем.

(10) Наблюдателите по ал. 6 имат право на:

1. достъп до дневния ред и материалите за заседанията на съвета;

2. участие в заседанията на съвета;

3. представяне на писмени становища по въпросите, разглеждани от съвета;

4. изказвания по въпросите, включени в дневния ред за заседанията на съвета.

(11) Наблюдателите по ал. 6 не участват при формирането на кворума и са без право на глас.

(12) Представители на главния получател или на подполучатели на средства от безвъзмездна помощ от Глобалния фонд за борба срещу СПИН, туберкулоза и малария са членове на съвета без право на глас при обсъждане на въпроси, касаещи изпълнението на споразуменията с донора.

**Чл. 6.** (1) Поименният състав на съвета се определя със заповед на председателя на съвета.

(2) Участието на членовете в дейността на съвета е лично. По изключение и след съгласуване с председателя на съвета членовете могат да излъчат за участие в заседанието свои заместници.

**Чл. 7.** (1) Заседанията на съвета са редовни и извънредни. Редовните заседания на съвета се провеждат най-малко четири пъти в годината.

(2) Заседанията на съвета са открити.

(3) Съветът може да реши да проведе закрито заседание или закрита част от заседание въз основа на мотивирано предложение на председателя или на не по-малко от една четвърт от членовете му.

(4) Дневният ред и материалите за редовните заседания се изпращат на членовете и наблюдателите не по-късно от пет работни дни преди датата на заседанието на хартиен носител и по електронен път.

(5) Материалите и дневният ред за извънредните заседания се изпращат на членовете и наблюдателите не по-късно от два работни дни преди датата на заседанието.

**Чл. 8.** Всеки член на съвета може да прави мотивирани предложения за допълване на дневния ред на редовните заседания в срок до два работни дни преди датата на заседанието. Предложенията се гласуват в началото на съответното заседание. Всяко предложение за включване в дневния ред задължително съдържа и проект на решение.

**Чл. 9.** (1) Членовете на съвета или техните заместници потвърждават участието си в редовно заседание пред секретаря не по-късно от три работни дни преди провеждането му.

(2) В случай че поради обективни причини член на съвета и съответният заместник не могат да вземат участие в заседанието на съвета, титулярят - член на съвета, изразява писмено становище по въпросите, включени в дневния ред, и го представя на председателя. Председателят на съвета представя получените писмени становища по време на заседанието на присъстващите членове на съвета.

**Чл. 10.** (1) Заседанията на съвета са редовни, ако на тях присъстват повече от половината от членовете му.

(2) Решенията се приемат с явно гласуване и с обикновено мнозинство.

(3) Съветът може да вземе решение и неприсъствено чрез електронна съгласувателна процедура. Процедурата се организира от секретаря на съвета, който обобщава всички становища, представени от членовете на съвета. Решенията се вземат с мнозинство повече от две трети от състава на съвета. Секретарят уведомява с официално писмо всички членове на съвета за резултатите от процедурата по електронно съгласуване.

(4) Всички членове следва да спазват правилата за етично поведение, включително за предотвратяване на конфликт на интереси.

**Чл. 11.** Заседанията на съвета се свикват и ръководят от неговия председател. При отсъствие на председателя функциите се поемат от заместник-председателите.

**Чл. 12.** Председателят на съвета:

1. представлява съвета;

2. насрочва заседанията, определя дневния ред и ръководи заседанията на съвета;

3. подписва протоколите от заседанията на съвета;

4. контролира изпълнението на решенията на съвета.

**Чл. 13.** Секретарят на съвета:

1. осигурява дейността на съвета в информационно, аналитично, административно и техническо отношение;

2. осигурява публикуването на необходимата информация за дейността на съвета на портала за консултативните съвети;

3. осигурява оперативното взаимодействие на съвета с администрациите на органите на изпълнителната власт;

4. организира подготовката и провеждането на заседанията на съвета;

5. изготвя протоколите от заседанията на съвета;

6. води отчетност за становищата и решенията на съвета;

7. изготвя и публикува резюмета от протоколите на заседанията на съвета на портала на консултативните съвети;

8. организира и координира изпълнението на решенията на съвета и необходимия обмен на информация между заинтересуваните лица;

9. подпомага председателя и заместник-председателите при осъществяване на техните функции;

10. съхранява документацията на съвета;

11. организира работата на работните групи, създадени към съвета.

**Чл. 14.** (1) На откритите заседания на съвета могат да присъстват представители на неправителствени организации и експерти, поканени от председателя или заместник-председателите на съвета.

(2) Председателят на съвета може да кани за участие в заседанието представители на организации и лица по своя инициатива или по тяхна заявка, когато те са изпратили до секретаря становище по точка от дневния ред на заседанието не по-късно от три работни дни преди датата на провеждането му.

(3) Лицата по ал. 2 могат да вземат участие в дискусиите по точките от дневния ред, за които са представили становище.

(4) Получените писмени становища, мнения и предложения от организации и лица, които не са заявили участие в заседанието, се обобщават от секретаря.

(5) Председателят на съвета представя накратко получените становища, мнения и предложения по ал. 4 по време на заседанието, когато те са свързани с обсъжданите въпроси.

**Чл. 15.** До пет дни след провеждане на заседанието секретарят на съвета изготвя проект на протокол, който се изпраща на всички членове на съвета. Окончателният вариант на протокола се изготвя до десет дни след провеждане на заседанието и се подписва от председателя на съвета. При отсъствие на председателя протоколът се подписва от заместник-председателите.

**Чл. 16.** (1) Всяко решение на съвета задължително включва отговорник за изпълнението и срок. Ако отговорникът не е изрично посочен, за такъв се приема председателят на съвета.

(2) Отговорникът за изпълнение на решение на съвета информира председателя на съвета за хода на изпълнението.

**Чл. 17.** (1) Председателят задължително включва в дневния ред на всяко редовно заседание кратък отчет за изпълнението на приетите решения на предходни заседания.

(2) При неизпълнение на решение на съвета председателят внася за обсъждане в съвета доклад относно причините за неизпълнението, подготвен от отговорника за изпълнението.

**Чл. 18.** (1) Съветът поддържа собствена страница на портала за консултативните съвети.

(2) Съветът публикува на страницата по ал. 1 всички документи и материали за дейността си, включително:

1. акта за създаване;

2. състава на съвета;

3. годишната програма;

4. предварителния график с индикативни дати за провеждане на редовните заседания;

5. резюме от протоколите от заседанията;

6. годишните отчети за работата на съвета.

**Чл. 19.** Материали, в които се съдържа класифицирана информация, се разглеждат при спазване изискванията на Закона за защита на класифицираната информация и на актовете по прилагането му.

**Чл. 20.** Експертното и техническото подпомагане на съвета се осигурява от Министерството на здравеопазването.

**Чл. 21.** Съветът приема и разработва вътрешни процедури за функциите, които изпълнява в съответствие с българското законодателство и изискванията на донори, предоставящи финансиране в страната.

**Заключителни разпоредби**

§ 1. Националният съвет по превенция на синдрома на придобитата имунна недостатъчност, туберкулоза и сексуално предавани инфекции е правоприемник на дейността, правата и задълженията на преобразувания Национален комитет по профилактика на синдрома на придобитата имунна недостатъчност и полово предавани болести.

§ 2. Постановлението се приема на основание чл. 22а, ал. 1 от Закона за администрацията.

§ 3. Отменя се Правилникът за работата на Националния комитет по профилактика на СПИН и полово предавани болести, приет с Постановление № 61 на Министерския съвет от 1996 г. за създаване на Национален комитет по профилактика на синдрома на придобитата имунна недостатъчност и полово предавани болести (обн., ДВ, бр. 29 от 1996 г.; изм., бр. 3 от 2000 г.).

**Преходни разпоредби
КЪМ ПОСТАНОВЛЕНИЕ № 120 ОТ 12 МАЙ 2016 Г. ЗА ИЗМЕНЕНИЕ НА ПОСТАНОВЛЕНИЕ № 250 НА МИНИСТЕРСКИЯ СЪВЕТ ОТ 2014 Г. ЗА ПРЕОБРАЗУВАНЕ НА НАЦИОНАЛНИЯ КОМИТЕТ ПО ПРОФИЛАКТИКА НА СИНДРОМА НА ПРИДОБИТАТА ИМУННА НЕДОСТАТЪЧНОСТ И ПОЛОВО ПРЕДАВАНИ БОЛЕСТИ В НАЦИОНАЛЕН СЪВЕТ ПО ПРЕВЕНЦИЯ НА СИНДРОМА НА ПРИДОБИТАТА ИМУННА НЕДОСТАТЪЧНОСТ, ТУБЕРКУЛОЗА И СЕКСУАЛНО ПРЕДАВАНИ ИНФЕКЦИИ**

(ОБН. - ДВ, БР. 37 ОТ 2016 Г.)

§ 2. Съставът на Националния съвет по превенция на синдрома на придобитата имунна недостатъчност, туберкулоза и сексуално предавани инфекции се привежда в съответствие с настоящото постановление в едномесечен срок от влизането в сила на постановлението